**Позив истраживачима на Инфо дан Фонда за науку**

Универзитет у Београду и Фонд за науку Републике Србије позивају све заинтересоване истраживаче да присуствују Инфо дану који ће се одржати у понедељак, 2. децембра 2024. године, од 11.00 до 12.30 часова, у Свечаној сали Ректората Универзитета у Београду.

Фонд за науку организује инфо дане у циљу представљања новоотворених јавних позива за Програм ИДЕЈЕ 2024, који подржава пројекте из свих научних области, и Програм сарадње српске науке са дијаспором – истраживачке посете, намењен финансирању краткорочних посета истраживача из дијаспоре.

На Инфо дану ће се присутнима обратити ректор Универзитета у Београду, проф. др Владан Ђокић, и в.д. директора Фонда за науку Републике Србије, проф. др Ненад Филиповић. Представници Фонда за науку ће том приликом детаљно представити актуелне јавне позиве, пружити смернице и савете за што успешније пријављивање предлога пројеката, као и одговорити на сва питања у вези са процедурама и условима програма.

Програм ИДЕЈЕ 2024 подржава пројекте у оквиру шест потпрограма: природне науке и математика, техничко-технолошке науке, биотехничке науке, биомедицинске науке, вештачка интелигенција, друштвене и хуманистичке науке. Укупан буџет програма износи 24 милиона евра, а рок за пријаву је 31. јануар 2025. године. Програм сарадње српске науке са дијаспором – истраживачке посете намењен је подршци сарадње научника из Србије и дијаспоре. Укупан буџет програма износи 800.000 евра, а рок за пријаву је 31. децембар 2024. године.

Позивамо све истраживаче да искористе прилику да се информишу о могућностима које Фонд за науку нуди и да добију конкретне смернице за конкурисање на позиве Фонда за науку.